Svend Auken (S), 2000-03-02:
Jeg vil gerne sige tak til ordførerne for indlæggene og også tak for den opbakning, der er til hovedpunkterne i regeringens lovforslag.
De regler, vi arbejder efter i øjeblikket, og som her foreslås ændret, blev i sin tid udformet under min forgænger og blev gennemført om ikke i fuldstændig enighed så dog tæt på fuldstændig enighed her i Folketinget, så det siger sig selv, at regeringen ikke ønsker nogen ændring af de nuværende regler, medmindre det kan ske i meget bred enighed.
Her lægges der op til, at der skal træffes lokale afgørelser, men de rammer, der skal være for de lokale afgørelser på dette ømfindtlige område, må sættes af et bredt flertal i Folketinget.
Viser det sig undervejs, at der ikke er dette brede flertal, vil regeringen ikke investere nogen prestige i at få forslaget vedtaget, selv om forslaget i øvrigt efter vores mening løser en række problemer.
Men vi vil ikke give anledning til strid på dette felt, og derfor har jeg været meget glad for at lytte til, ikke bare hvad regeringspartiernes ordførere har sagt, men også hvad de store borgerlige oppositionspartier har sagt, og jeg er glad for den åbenhed, som forslagene har mødt fra både SF's og CD's side.
En række af erhvervenes synspunkter tog hr. Hans Christian Schmidt op i sit indlæg, og dem er vi naturligvis parate til at drøfte.
Andre ordførere, ikke mindst Socialistisk Folkepartis ordfører, men også flere andre, var inde på spørgsmålet om incitamentet til vandbesparelser.
tilstand havde vi et samråd om for nylig, og det mener jeg er et meget vigtigt diskussionsemne.
Det har
ikke direkte relation til dette forslag, men regeringen vil selvfølgelig ikke afvise at drøfte, som vi også gjorde det i samrådet forleden dag, hvad der kan gøres for at fremme en større indsats på dette område, som er så vitalt for vort miljø. Jeg synes personlig, der er en god mening i det forslag, vi har lagt frem.
Det må være rigtigt, at man lokalt har mulighed for at dele op i en fast og en variabel del
, hvis de lokale forhold tilsiger det. Hvis der eksempelvis er tale om en kommune med et meget, meget stort antal fritidshusbeboere og en enkelt eller to vandforbrugende virksomheder, som fungerer optimalt effektivt, men har et stort vandforbrug, vil disse virksomheder efter de nuværende regler komme til at bære en uforholdsmæssig stor andel af de samlede udgifter, og det er ikke rimeligt.
De af os, der er så privilegerede, at vi ejer et fritidshus, skal nok i disse situationer yde et større bidrag, men jeg er tryg ved, at det vil ske inden for nogle rimelig snævre rammer, som gør, at man ikke kan brandskatte folk, bare fordi de ikke har stemmeret i kommunen. Jeg synes, det er rigtigt, at der er lagt nogle snævre rammer for det lokale demokrati, og det er jeg tilfreds med. Ingen vil blive urimeligt behandlet i denne sammenhæng, men vi yder en retfærdighedshandling over for dele af vort erhvervsliv, og det synes jeg er rimeligt nok.
Så regeringen er glad for modtagelsen af forslaget her i dag.
Jeg er fuldstændig opmærksom på, at der er mange spørgsmål, jeg ikke har besvaret, og mange modeller, man ønsker nærmere belyst.
Må jeg til sidst sige et enkelt ord om det forslag, der giver større mulighed for i fremtiden at bruge regnvand til eksempelvis toiletskyl: Det er naturligvis ikke noget uproblematisk forslag.
En af de helt store gevinster ved 100 års miljø- og hygiejnepolitik i Danmark har været, at vi har sikret en vandforsyning, som mindsker smitterisikoen og mindsker en række andre sundhedsrisici.
Vi har siden de store epidemier i forrige århundrede haft et vandvæsen, som har været en fantastisk gevinst, og det er klart, at det er et eksperiment at begynde at bruge regnvand til disse formål.
Imidlertid har vi undersøgt sagen kolossalt grundigt, og vi mener, at sundhedsrisikoen er meget begrænset.
Jeg tror også, det tiltaler den sunde miljømæssige fornuft, hvis det kan lade sig gøre uden sundhedsmæssige risici, og derfor laver vi altså denne åbning i lovforslaget uden at kaste vrag på 100 års solid dansk vandpolitik.
Jeg tror også, denne åbning vil blive værdsat af de mange pionerer - jeg havde nær sagt foregangsfolk - vi har i vort land, og som gerne vil anvise nye veje og inspirere til nye måder at gøre tingene på.
En række af vore byøkologiske initiativer osv. tror jeg vil få større gennemslagskraft, hvis man kan demonstrere, at tingene kan gøres på en anden måde.
Men ingen skal være i tvivl om, hvor min sympati ligger: Hvis der er den mindste hygiejniske eller sundhedsmæssige risiko, vil det være udslaggivende for regeringen.
Men det mener vi altså ikke der er, og derfor er vi indstillede på at åbne op på området.
Så er der problemet angående målerdata.
Regeringens forslag er her i fuldstændig overensstemmelse med indstillingen, og jeg tror egentlig, det er en meget fornuftig ordning, vi lægger op til.
Hvis man ikke selv vil udlevere målerdata, kommer der yderligere en inspektør rendende og aflæser målerne, men jeg synes altså, der skal et virkelig stort personligt engagement, et meget lille univers og en meget stor selvfølelse til at gøre det til et grundlovsmæssigt problem, at der skal komme to måleraflæsere.
Derimod skal der ikke meget fantasi til at forestille sig, at det kan være ret irriterende at have dem rendende.
Vi vil meget gerne diskutere spørgsmålene.
Men regeringen har altså valgt at følge de sagkyndiges indstilling fra udvalget.
Jeg vil gerne sige tak til ordførerne for indlæggene og samtidig berolige hr. Kolstrup, for det glemte jeg før.
Hr. Kolstrup er en mand, som jeg altid fantastisk gerne vil berolige og sige til, at der ikke er tale om faneflugt.
Vi fastholder en aktiv miljøpolitik, vi fastholder vandbesparelser osv., men selve det at gøre noget kostægte er jo egentlig et meget godt miljøpolitisk princip.
Vi har jo altid talt om, at vi, som det hedder på nudansk, skal internalisere omkostningerne, så tingene bliver kostægte, og forslaget er i hvert fald en tilnærmelse til det synspunkt.
Men samtidig med, at jeg er glad for at berolige hr. Kolstrup, har jeg altid lyttet til hans argumenter, og det er jeg selvfølgelig også parat til at gøre i fortsættelsen.